ועדת הכלכלה, כנסת 18, פרוטוקול מספר 48, 2009-07-01 10:00

אופיר אקוניס: בוקר טוב, אני מתכבד לפתוח את הישיבה.

אופיר אקוניס: אני מבין שההידברות כן מוצתה, בסופו של דבר, כפי שחשבתי, מיום ראשון בצהריים ועד הבוקר, וזה סימן מעולה, כי זה אומר שאנו יכולים למצות הידברות - גם אם חושבים שהיא צריכה להתארך, היא מוצתה עד הבוקר.

אופיר אקוניס: לפני שנתחיל, אני רוצה לתת הזדמנות למי שרוצה לדבר, לפני שנתחיל להקריא, כי אם הכול בהסכמה, אנו פשוט יכולים להקריא ולהצביע ברוב קולי, לפי מה שאני רואה פה, שזה עדיין רוב.

מתן גרפינקל: לגבי נוסח התיקון המוצע, אני כמובן מברך על ההסכמה, אבל יחד עם זאת, מבקש, אם אפשר, להציע, שאת הנוסח המוצע - לקצוב אותו בזמן, בשנה או בשנתיים או בצורת הוראת שעה, אני חושב שזה עדיף.

מתן גרפינקל: ייתכן שעוד שנה-שנתיים המצב ישתנה.

אופיר אקוניס: אתה מציע הוראת שעה במקום חוק.

אופיר אקוניס: אגב, תמיד שינויים אפשר לעשות.

אלון שלנזינגר: הנוסח עכשיו לא סותר את מה שהוא מציע.

אתי בנדלר: יש הסכמות.

אתי בנדלר: השר החליט לרדת מהצעה אחת.

אתי בנדלר: תהיה הודעה, השר דיבר אתי הבוקר, אני אמסור הודעה בשמו.

אתי בנדלר: מנכ"ל משרדו נמצא פה.

אופיר אקוניס: המנכ"ל ימסור את ההודעה.

אופיר אקוניס: אתה מציע הוראת שעה במקום חוק.

אופיר אקוניס: מנכ"ל המשרד, אתה רוצה להגיב על ההצעה הזאת?

יוסי ענבר: מה שקבענו, שכספי ההיטל ישמשו תחילה למטרות הקבועות בסעיף הראשון.

יוסי ענבר: הכוונה היא שאם לא יוותר כסף, לא ניקח אותם כספים.

יוסי ענבר: עשינו פה שני דברים.

יוסי ענבר: אחד, התנינו, שקודם הכסף ילך למטרות המחזור וחלופות להטמנה, ובי"ת, הגבלנו את הסכום המרבי ב-25 אחוז שנה אחורה, מסך כל ההיטל.

מתן גרפינקל: ישנם סוגים של מתקנים, שהרשויות יכולות להקים, שמצד אחד עלות הקמה שלהם היא מאוד גדולה.

מתן גרפינקל: מצד שני, אותם מתקנים בגלל כל מיני הליכים סטטוטוריים וכו' – יכול להיות שגם הרשות הכי חרוצה וזריזה, ייקח לה זמן עד שהיא תקים אותם ועד שהיא תדרוש את הכסף, ואז ייווצר מצב שכסף שיכול היה לשמש רשות מסוימת בעוד שלוש שנים לא יגיע אליה, כי השתמשו בו השנה, בשנה הבאה ובשנה שלאחר מכן.

מתן גרפינקל: לכן, בגלל הבעייתיות הזאת, ראוי לקצוב את ההצעה בזמן ולבחון אותה שוב עוד שנתיים.

אופיר אקוניס: עמדתך נרשמה.

אופיר אקוניס: עוד הערות לפני ההקראה?

יוסי ענבר: אני רוצה להודיע לפרוטוקול שהשר והמשרד נענה לבקשת השלטון המקומי, ששני נציגי הציבור בקרן יהיו נציגי השלטון המקומי.

יוסי ענבר: בהמשך נתקן את התקנות בהתאם.

יוסי ענבר: זה דורש תיקון תקנות, שאי אפשר לעשות היום.

אופיר אקוניס: ולגבי בקשתנו לסעיף 25, להסרתו?

יוסי ענבר: המשרד מסיר.

אופיר אקוניס: תודה רבה.

אופיר אקוניס: המנכ"ל הודיע גם לפרוטוקול שהמשרד הסיר את סעיף 25, לבקשתנו מהישיבה ביום ראשון.

אופיר אקוניס: אנו מאוד מודים לכם, זה דבר חשוב.

אופיר אקוניס: אפשר להתחיל בהקראה.

ג'וש פדרסן: כיוון שישבתי עם היועצת המשפטית לוועדה, ויש פה כבר נוסח מעודכן, השאלה אם להקריא- -

אתי בנדלר: אני מציעה שתקריא רק לצורך עמידה על העקרונות, ואני אחר כך אעיר.

ג'וש פדרסן: קורא סעיף 26(1).

אתי בנדלר: סעיף 11ג(ב) כנוסחו היום דן בכספים שהתקבלו בקרן לפי הוראות פרק זה.

אתי בנדלר: לפי פרק ו', שדן בהיטלים בחוק שמירת הניקיון, יש שני סוגי כספים שמגיעים.

אתי בנדלר: אחד, לכספי היטל ההטמנה, והסוג השני זה היטלים בשל מיכלים למשקאות, שלא משולם בגינם פיקדון לפי חוק הפיקדון על מיכלי משקה.

אתי בנדלר: ההצעה המקורית בהצעת החוק, הנוסח הנוכחי מדבר על הכספים שיתקבלו בקרן לפי הוראות פרק זה יתנהלו וגומר.

אתי בנדלר: עכשיו הנוסח החדש, לא ברור לי אם הוא דן - סליחה, אני חושבת שזה מסתדר, אני חוזרת מההערה הראשונה.

אתי בנדלר: הערה שנייה, כשמדובר על שיקום אתרים לסילוק פסולת שנסגרו לפני 1.7.09, נסגרו בפועל, נסגרו בצו, פעילים או לא פעילים, למה הכוונה כשמדובר כאן על שנסגרו לפני תאריך?

ג'וש פדרסן: מבחינה עובדתית, שהם סגורים.

ג'וש פדרסן: יכול להיות שהם על ידי מפעילי אתר שעזבו אותם, או על ידי צו.

ג'וש פדרסן: יכול להיות כל המקרים.

ג'וש פדרסן: הכוונה היא שמבחינה עובדתית, הם סגורים לקליטת פסולת.

אתי בנדלר: מכל סיבה שהיא.

גו'ש פדרסן: כן.

אופיר אקוניס: את רוצה להוסיף "מכל סיבה"?

אתי בנדלר: לא.

אתי בנדלר: אני צריכה את זה לצורך הנוסח, כדי לדעת איך לדייק בנוסח.

אתי בנדלר: אני מתנצלת, אני חוזרת להערה הראשונה שלי בכל זאת.

אתי בנדלר: מה שעו"ד פדרסן קרא זה "הכספים שיתקבלו בקרן לפי הוראות פרק זה (להלן – כספי היטל הטמנה)".

אתי בנדלר: אני רוצה לוודא שסעיף קטן (ב), ואני מציעה למחוק את "להלן כספי היטל הטמנה", שמדובר כאן על הכספים שנתקבלו בקרן לפי פרק זה משני המקורות, דהיינו גם מהיטל בשל מיכלים למשקאות וגם בשל היטל ההטמנה.

ג'וש פדרסן: לא.

ג'וש פדרסן: הכוונה היא רק לכספי היטל ההטמנה.

ג'וש פדרסן: אנו מתקנים סעיף שהוא במסגרת היטל ההטמנה, שכתוב שכספי היטל ההטמנה יתנהלו בחשבון נפרד.

ג'וש פדרסן: אנו מדברים על החשבון הנפרד של כספי היטל ההטמנה.

אתי בנדלר: הנוסח המקורי דיבר על ההיטלים שמתקבלים לפי פרק זה, דהיינו שני סוגי ההיטלים.

אתי בנדלר: מבחינה זו, לא היה תיקון בנוסח הצעת החוק.

ג'וש פדרסן: ההערה שלך היא נכונה, כנראה בחוסר תשומת לב מהתיקון המקורי.

ג'וש פדרסן: בחשבון של היטל ההטמנה יש רק כספי היטל הטמנה ולא מהיטל הניקיון.

יוסי ענבר: כספי היטל הטמנה בלבד.

ג'וש פדרסן: כספי היטל הניקיון נכנסים לחשבון הראשי, והם מופרדים.

ג'וש פדרסן: ההערה שלך היא נכונה, אבל היא נובעת, כנראה, מחוסר תשומת לב בתיקון- -

אתי בנדלר: מדובר בפירוש על היטלים שמשולמים בשל מיכלי משקה, שלא משלמים בגינם פיקדון לפי חוק הפיקדון למיכלי משקה, כמו בקבוקי יין וכיוצא באלה.

יוסי ענבר: זה בערך מיליון שקל לשנה.

ג'וש פדרסן: ההערה שלך היא נכונה, אני רק מציין עובדתית.

ג'וש פדרסן: בחשבון שמדובר עליו עכשיו, של חשבון היטל ההטמנה, נכנסים רק כספי היטל ההטמנה ולא כספי היטל הניקיון שבסעיף 11.

אתי בנדלר: טוב.

אתי בנדלר: השאר, נדמה לי שזה רק ענייני נוסח, זה מחייב עיבוד נוסף, ועם זה אתמודד בהמשך.

אופיר אקוניס: נשמח להעביר לך את זה היום, בעוד מספר דקות.

אופיר אקוניס: את רוצה לעשות הקראה מחודשת?

אתי בנדלר: אין צורך, כי אני צריכה לנסח את זה מחדש.

אופיר אקוניס: אני תומך, אני לא רואה פה מתנגדים או נמנעים.

אופיר אקוניס: הסעיף אושר.

אופיר אקוניס: בבקשה, הסעיף הבא.

ג'וש פדרסן: קורא סעיף 26(2).

אופיר אקוניס: הערות?

אופיר אקוניס: אני תומך בסעיף.

אופיר אקוניס: אין מתנגדים, אין נמנעים, גם הסעיף הזה אושר.

באסם סאבק: לגבי סעיף 25 שהוסר, שיעבור גם הצבעה.

אתי בנדלר: אני אמרתי שאין לי התנגדות לכך שזה יוסר באופן רשמי.

אופיר אקוניס: אני הודעתי על הסרה.

אופיר אקוניס: מי בעד הסרת סעיף 25?

אופיר אקוניס: מי נגד?

אופיר אקוניס: אין נמנעים.

אופיר אקוניס: גם הסעיף הזה הוסר.

אתי בנדלר: הוועדה לא אישרה את הסעיף הזה, ולכן הוא לא יעלה לקריאה שנייה ושלישית.

אופיר אקוניס: אני מאוד מודה לכם, הישיבה נעולה.